**M. Császár Zsuzsa Szakmai munkássága**

M. Császár Zsuzsaa Kossuth Lajos Tudományegyetemen szerzett diplomát történelem- földrajz szakos középiskolai tanárként.

Végzését követően középiskolai tanárként helyezkedett el, ahol munkaközösség-vezetőként és egyetemi szakvezetőként dolgozott. 1995-1999 között földrajz szaktanácsadóként, szakértőként is tevékenykedett. 1997-ben Dr. Tóth József professzorral megalapították a Baranya megyei Földrajztanárok Egyesületét, amelynek eleinte titkára, majd alelnöke lett. Tevékenysége alatt a megye földrajztanárai számára továbbképzéseket szervezett, amelyek révén a földrajztudomány új diszciplínáival és kutatási eredményeivel ismerkedtek meg. Hazai és külföldi terepgyakorlatok szervezése révén biztosította, hogy az elméletben tanultakat terepi tapasztalatokkal bővítsék a képzéseken résztvevők.

1999-től a PTE TTK Földrajzi Intézetbe, a történeti és politikai földrajzi tanszékre került. 2003-ban megvédte (summa cum laude minősítéssel) oktatásföldrajzi témakörben írt PhD dolgozatát. Az oktatásföldrajz, mint fogalom használatát a hazai geográfiában ő vezette be és kutatási irányainak kijelölését szintén ő végezte el. 2004-ben megjelent, *Magyarország oktatásföldrajza* c. könyvében a közoktatás társadalmi-gazdasági környezetének, területi különbségeinek feltárását, az oktatás- és a területfejlesztés kapcsolatait vizsgálta.

1999-től napjainkig fő kutatási területe az oktatásföldrajz maradt. E témakörben 2013 óta a felsőoktatás térbeliségének vizsgálatára fókuszál. Különösen figyelemre méltó a felsőoktatás nemzetköziesítése, a külföldi hallgatói mobilitás hazai folyamatinak, jellemzőinek, és egyes hatásainak, mint gazdasági hatások vagy geopolitikai aspektusoknak a kutatása. Nevéhez, mint kutatásvezető és kutató, fűződik a „A befele irányuló külföldi hallgatói mobilitás gazdasági hatásainak mérése” című kutatási program 2019-2020-ban a Tempus Közalapítvány megbízásából. Az összes külföldi hallgatót fogadó hazai egyetemre kiterjedő kutatás módszertani alapját, a kutatótársaival közösen kidolgozott, a gazdasági hatás méréséhez szolgáló komplex modell adta, amelyre építve végezték el a nemzetgazdasági szempontból kiemelten fontos, többcélú kutatást. A kutatás hazai és nemzetközi viszonylatban is egyedülálló eredményeket hozott a gazdasági hatás részletes feltárásán túl a turizmusra és studentifikációs folyamatokra, valamint az egyes egyetemvárosok fejlődésére vonatkozóan. Nemzetközi és hazai lapokban folyik az eredmények publikálása.

M. Császár Zsuzsa 2000-ben kapcsolódott be a Kelet-Mediterrán és Balkán Tanulmányok Központjának munkájába, ahol 2001-től igazgatóhelyettesként is tevékenykedett. A Balkán országainak etnikai és vallási struktúráira, illetve azok kisebbségi oktatási gyakorlatára vonatkozó kutatásaival bővítette a térségről származó ismereteket, ezeket számos nemzetközi és hazai összefoglaló tanulmány mellett a *Kisebbség- politikai- oktatás* könyvében publikálta is. Kutatásait az általa vezetett OTKA 61432. Magyarország és a Balkán térség interregionális kapcsolatrendszere (2006- 2010) kutatásban illetve az OTKA 75624 2010-től Közösségépítés és kisebbségi integráció, mint a sikeres államépítés feltétele Bosznia-Hercegovinában, Koszovóban, a Vajdaságban és Krajinában (2010 – 2014) mint tag végezte.

Vallásföldrajzi vizsgálatai a magyarországi református felekezetek térbeli és társadalmi viszonyainak feltárására is kiterjedtek, több kutatási program és egy összefoglaló kötet formájában (*A magyarországi református közoktatásnak és társadalmi környezetének területi szempontú vizsgálata*).

M. Császár Zsuzsa a PTE Földrajzi és Földtudományi Intézetében a földrajz tanárképzés szakképzettség felelőse, és a szakmódszertan tárgyak egyik oktatója. Ezen feladatok révén egyetemi pályája kezdete óta legfontosabb célkitűzése a földrajzoktatás megújítása. Ennek érdekében számos országos, vagy egyetemi pályázat keretében végzett önálló kutatásokat és tantárgyfejlesztési munkálatokat a földrajzdidaktika területén, így vezette a földrajzoktatásban használatos atlaszok megújításért szerveződött kutatócsoportot 2015/2016-ban. Munkacsoportja révén digitális tartalommal is rendelkező földrajz iskolai atlaszok – Földrajzi Atlasz Általános Iskolásoknak; Földrajzi Atlasz Középiskolásoknak készültek. A módszertani kutatások révén elért eredményeket publikálta illetve alkalmazta az egyetemi kurzusain. Hasonló célok megvalósításért dolgozott 2016-tól 2021-ig az MTA X. Földtudományok Osztálya Földrajzoktatási Albizottság titkáraként is.

A földrajzoktatás modernizációja érdekében az MTA – SZTE Földrajz Szakmódszertani Kutatócsoport tagjaként tudott a legtöbbet tenni. A PTE-t képviselő (konzorciumi tag*) munkacsoport vezetőjeként* 2016-2020 között a probléma orientált oktatási lehetőségeket és digitális technológiai újításokat kínáló földrajz oktatás módszertani megújítására vállalkozott kutatótársaival. A fejlesztendő oktatási segédeszközök olyan, a 8–13. évfolyamok számára alkalmazható, Magyarország egyes kis/közép tájainak, városainak földrajzát feldolgozó tanulói segédanyagok, amelyek a tanárok számára lehetővé teszik Magyarország általuk kiválasztott részleteinek problémacentrikus feldolgozását, s mintául szolgálnak más tananyagrészek hasonló módszertani megközelítésére. A tananyagfejlesztéshez szolgáló módszertani és digitális eszközöket tesztelték és eredményeiket hazai és nemzetközi folyóiratokban publikálták. Az eredményeket az M. Császár Zsuzsa által akkreditált, és a PTE FFI -ben szervezett tanári továbbképzések módszertani témái során bemutatta és az ország különböző iskoláiból részt vevő földrajztanárok megismerhették és adaptálhatták gyakorlatukban, ahogy az osztatlan tanárképzésben tanuló földrajz szakos hallgatók is. Mindezzel jelentősen hozzájárult a földrajz tantárgy fejlesztéshez, hanem népszerűsítéséhez is. Ugyanezeket a célokat szem előtt tartva dolgozik/dolgozott különböző földrajzdidaktikai folyóiratok szerkesztőbizottságaiban pl. Geometodika, RIGEO, illetve tudományos testületekben: MTA X. Osztály Társadalomföldrajzi Tudományos Bizottság Oktatási Albizottság tag (2006-), MTA PAB Környezetvédelmi és Területfejlesztési Bizottság Oktatás- Nevelési Munkabizottság tag (2006-), MTA PAB Pécsi Területi Bizottsága II. sz. Filozófia-, Történettudomány- és Néprajztudományok Szakbizottsága Pedagógiai Munkabizottsága tag (2010-) illetve a Magyar Földrajzi Társaságban, amelynek 1999 óta tagja. Hasonló céllal kapcsolódott be, lektorként, a földrajz tudomány és tantárgy népszerűsítését is szolgáló *A hét kristály rejtélye- galaktikus geográfia* (Nagy Á- Pirkhoffer E. szerk) oktatási segédanyag munkálataiba.

A MFT Dél-Dunántúli Osztály Elnökeként 2015-óta elődeinek, különösen Wilhelm Zoltán - Gyenizse Péter vezetőknek a tudománynépszerűsítő tevékenységét, mint követendő példát, próbálta az osztály titkárával, Szabó-Kovács Bernadett, folytatni, kiegészítve a földrajz tantárgy népszerűsítése érdekében szervezett módszertani előadásokkal.